BMT Tojikistonda muxolifatga nisbatan og'ir jazolarni qoraladi
Terrorchi tashkilot deya taqiqlangan Tojikiston Islomiy uyg'onish partiyasining bir necha yetakchilariga o'lim va uzoq muddatli qamoq jazolari tayinlandi.
BMTning fikr erkinligi bo'yicha maxsus vakili Deyvid Key Tojikistonda muxolifatning sudda aybdor deb topilgan vakillariga nisbatan joriy etilgan o'gir jazo turlarini qoraladi. Shu yil 2-iyun kuni e'lon qilingan hukmda terrorchi tashkilot deya taqiqlangan Tojikiston Islomiy uyg'onish partiyasining (TIUP) bir qator yetakchilariga o'lim va uzoq muddatli qamoq jazolari tayinlangan edi. Partiya rahbari o'rinbosarlari Saidumar Husayniy va Muhammad Hayit o'limga hukm qilingan. Boshqa o'n bir mahkumga esa 2 yildan 28 yilgacha bo'lgan turli qamoq muddatlari joriy etilgan. "Muxolifatning bir qator yetakchilariga tayinlangan og'ir jazo turlari Tojikistonda fikr erkinligiga nisbatan cheklovlar oshib borayotganidan dalolat qiladi. O'tgan yildan beri TIUP ustidan boshlangan zug'um mamlakatdagi sanoqli muxolif ovozlardan birini o'chirdi. Bu esa Tojikiston siyosiy hayotidagi jamoatchilik ishtirokini jiddiy tahdid ostiga qo'ydi", - deydi Key. So'nggi yillarda Tojikiston hukumati ekstremizm va terrorizmni ro'kach qilib, partiyaga qarshi zug'umlarni kuchaytirgan edi. 90-yillar boshidagi fuqarolar urushi natijasida erishilgan sulh asosida qonuniy faoliyat yuritib kelgan islomiy partiya o'tgan yili terrorchi tashkilot deya taqiqlab qo'yildi. "Diniy va muxolifat yetakchilariga bunday og'ir va keskin choralarni qo'llash nafaqat qabul qilib bo'lmas holat, balki jamoatchilik muhokamasidan surib chiqarilganlarni radikallashtirishga xizmat qilishi bilan ham xavflidir", - deydi BMT rasmiysi. Deyvid Key yaqinda Tojikistonga qilgan safarida bu xavotirlarini rasmiy Dushanbega ham ma'lum qilganini aytadi. Key, shuningdek, konstitutsiyaga o'zgartirish kiritish maqsadida o'tkazilgan so'nggi referendum mamlakatdagi demokratiya va so'z erkinligi istiqbolini yanada mavhumlashtirganini aytadi. Siyosiy motivlar asosida qamoqqa olingan barcha fuqarolar ozod qilinishi kerak, deydi BMT rasmiysi.